DETALJERT UNDERVISNINGSPLAN KUN4360 – HØSTEN 2014

KUN4360 er et emne som innebærer veiledet lesing. Hensikten er å gi den enkelte student veiledning i valg av tema for semesteroppgaven, inklusive problemstilling og litteraturinnsamling.

Undervisningstimene er med hensikt spredt ut over hele semesteret. Formålet er at den enkelte og gruppen som helhet skal få god tid til å velge tema for semesteroppgaven og motta veiledning innen innleveringsfristens utløp. Veiledningen foregår i gruppen som helhet slik at alle kan ha læringseffekt av samtaler og diskusjoner. Den enkelte deltager oppfordres til å tenke gjennom hvilket tema som skal danne basis for semesteroppgaven, og ta dette spørsmålet opp på første undervisningsdag.

I timene vil vi ta for oss noen sentrale tema og relevant litteratur, både litteratur som er oppført på pensumlisten og eventuelt annen litteratur. Ved lesing og anvendelse av pensumlitteraturen blir den enkelte student oppfordret til å trene på å identifisere og reflektere over de forskjellige metodiske og teoretiske perspektiver som de forskjellige forfattere som skriver om Krohgs kunst, anvender. Ved skriving av semesteroppgaven er det ønskelig at man ikke bare forholder seg til hva den enkelte forfatter skriver, men hvordan vedkommende resonnerer.

I undervisningen vil vi konsentrere oss om artikler i utstillingskatalogen *Christian Krohg. Bilder som griper*. Lærerens bidrag vil kretse om Christian Krohg som faglitterær skribent og skjønnlitterær forfatter. I timene vil vi se på enkelte aspekter ved Krohgs roman *Albertine*.